SET ปิดวูบ 26 จุด วิตกสถานการณ์สหรัฐฯ-อิหร่าน คาดพรุ่งนี้รีบาวด์-กลุ่มพลังงานฟื้นตัว
SET ปิดวูบ 26 จุด วิตกสถานการณ์สหรัฐฯ-อิหร่าน คาดพรุ่งนี้รีบาวด์-กลุ่มพลังงานฟื้นตัว โดยดัชนีปิดตลาดวันนี้ ที่ระดับ 1,559.27 จุด ลบ 25.96 จุด หรือ 1.64% มูลค่าการซื้อขาย 6.51 หมื่นล้านบาท
8 ม.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,559.27 จุด ลบ 25.96 จุด หรือ 1.64% มูลค่าการซื้อขาย 6.51 หมื่นล้านบาท
10 หุ้นกดดัชนีวันนี้

ด้านนักวิเคราะห์ ตลาดหุ้นไทยวันนี้ปรับตัวลงมากกว่าตลาดต่างประเทศ ทั้งตลาดหุ้นในภูมิภาคเอเชีย ดาวโจนส์ฟิวเจอร์ส และตลาดในยุโรป ที่ต่างติดลบกันไม่มากนัก โดยดัชนี SET เริ่มไหลลงมาใกล้จุดต่ำสุดเดิมที่ 1,543 จุด ส่วนหนึ่งอาจมาจากขาดแรงหนุนจากกองทุน เพราะขณะนี้ก็ไม่มีกองทุน LTF ที่จะมาช่วยหนุนแล้ว ขณะที่ SSF กว่าจะออกมาคงเป็นราวเดือน ก.พ. ทำให้หุ้นปรับลงทั้งกระดาน ยกเว้นหุ้น PTTEP ที่ดีดตัวตามราคาน้ำมันที่ปรับตัวสูงขึ้น
นอกจากนี้ ตลาดบ้านเรายังได้แรงกดดันจากปัจจัยเฉพาะตัวภายในประเทศด้วย อย่างกลุ่มแบงก์ ได้รับแรงกดดันจากธนาคารแห่งประเทศไทย (ธปท.) มีมาตรการช่วยเหลือกลุ่ม SME และภาคครัวเรือน โดยเฉพาะการปรับลดค่าธรรมเนียม ส่งผลให้แบงก์ต้องแบกรับภาระไป ส่วนกลุ่มปิโตรเคมี ปรับตัวลงมาก เนื่องจากราคาน้ำมันที่สูงขึ้นกระทบต่อต้นทุน ขณะที่สเปรดปิโตรฯยังไม่ได้ดีขึ้น
อีกทั้งช่วงนี้ก็อยู่ในช่วงของการพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2563 ในวาระ 2 และวาระ 3 แต่เชื่อว่าน่าจะผ่านไปได้ รวมถึงยังมีเรื่องกิจกรรมวิ่งไล่ลุงวันที่ 12 ม.ค.นี้ที่มีนัยทางการเมือง ส่งผลให้ตลาดฯยังเปราะบาง
สำหรับแนวโน้มการลงทุนในวันพรุ่งนี้ (9 ม.ค.) ทิศทางตลาดยังขึ้นอยู่กับสถานการณ์ในตะวันออกกลาง แต่ก็มีโอกาสจะเกิดเทคนิคเคิลรีบาวด์ได้หลังจากปรับตัวลงไปมากแล้ว โดยมองแถว 1,545-1,550 จุดอาจมีแรงซื้อกลับเข้ามาบ้าง โดยเฉพาะหุ้นกลุ่มพลังงานมีโอกาสฟื้นตัว แต่มองไปที่พลังงานต้นน้ำ คือ น้ำมัน เป็นหลัก, กลุ่ม Defensive และหุ้นปันผลดี รวมถึงกลุ่มส่งออกอาหารหลังเงินบาทอ่อนค่า อย่าง CPF เริ่มเห็นแข็งแกร่งกว่าตลาดฯ แต่คงเป็นการฟื้นตัวเบา ๆ เนื่องจากยังมีหลายปัจจัยต้องติดตาม
พร้อมให้แนวรับ 1,550 จุด ส่วนแนวต้าน 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
BAM &lt;ST&gt;   มูลค่าการซื้อขาย 4,140.97  ล้านบาท ปิดที่  20.80 บาท ลดลง  0.40 บาท
PTTEP    มูลค่าการซื้อขาย 3,085.06  ล้านบาท ปิดที่ 134.00 บาท เพิ่มขึ้น 1.00 บาท
GPSC     มูลค่าการซื้อขาย 2,748.92  ล้านบาท ปิดที่  88.25 บาท ลดลง  1.25 บาท
PTT      มูลค่าการซื้อขาย 2,719.59  ล้านบาท ปิดที่  46.75 บาท ลดลง  0.50 บาท
KBANK    มูลค่าการซื้อขาย 2,311.71  ล้านบาท ปิดที่ 140.00 บาท ลดลง  3.00 บาท
 
ตลาดหุ้นเอเชีย
